అబిద్ అలీ (క్రికెటర్)

అబిద్ అలీ (జననం 1987, అక్టోబరు 16) పాకిస్తానీ క్రికెట్ ఆటగాడు. 2005లో లిస్ట్ ఎ అరంగేట్రం చేసాడు, 2007లో ఫస్ట్-క్లాస్ క్రికెట్ అరంగేట్రం చేసాడు. 2019 మార్చిలో పాకిస్తాన్ క్రికెట్ జట్టు కోసం అంతర్జాతీయ అరంగేట్రం చేసాడు. అంతర్జాతీయ అరంగేట్రం ముందు, 100 కంటే ఎక్కువ ఫస్ట్-క్లాస్ మ్యాచ్‌లలో 6,700 పరుగులు చేశాడు. లిస్ట్ ఎ క్రికెట్‌లో 3,000 పరుగులు చేశాడు. టెస్ట్, వన్డే ఇంటర్నేషనల్ అరంగేట్రం రెండింటిలోనూ సెంచరీ చేసిన మొదటి క్రికెటర్ గా రికార్డు సాధించాడు.

దేశీయ క్రికెట్ 
2007 డిసెంబరులో 2007–08 క్వాయిడ్-ఎ-అజం ట్రోఫీలో లాహోర్ రవి తరఫున ఫస్ట్-క్లాస్ క్రికెట్ లోకి అరంగేట్రం చేశాడు. 2017 అక్టోబరులో, 2017–18 క్వాయిడ్-ఎ-అజం ట్రోఫీలో నేషనల్ బ్యాంక్ ఆఫ్ పాకిస్థాన్‌తో ఇస్లామాబాద్ తరఫున ఆడుతూ 231 నాటౌట్ చేశాడు. 2017–18 క్వాయిడ్-ఎ-అజం ట్రోఫీలో ఇస్లామాబాద్ తరఫున అత్యధిక పరుగుల స్కోరర్, ఏడు మ్యాచ్‌ల్లో 541 పరుగులు చేశాడు.

అంతర్జాతీయ క్రికెట్ 
2019 మార్చిలో, ఆస్ట్రేలియాతో జరిగే సిరీస్ కోసం పాకిస్తాన్ వన్డే జట్టులో ఎంపికయ్యాడు. మార్చి 29న అరంగేట్రం చేసాడు. తన వన్డే అరంగేట్రంలో సెంచరీ చేసిన పదిహేనవ బ్యాట్స్‌మన్‌గా, పాకిస్తాన్ తరపున మూడవ బ్యాట్స్‌మన్ అయ్యాడు. ఔటయ్యే ముందు 112 పరుగులు చేసాడు, ఇది వన్డేలో అరంగేట్రం చేసిన పాకిస్తాన్ తరపున ఒక బ్యాట్స్‌మెన్ చేసిన అత్యధిక స్కోరుగా నిలిచింది.

2019 అక్టోబరులో, ఆస్ట్రేలియా పర్యటనలో ఆడకపోయినా టెస్టు జట్టులో ఎంపికయ్యాడు. ఆ సంవత్సరం తరువాత పర్యటనలో ఉన్న శ్రీలంక ఆటగాళ్ళతో తన టెస్ట్ అరంగేట్రం చేసాడు. అరంగేట్రంలో, అతను సెంచరీ సాధించాడు. టెస్ట్, వన్డే అరంగేట్రం రెండింటిలోనూ సెంచరీ చేసిన మొదటి క్రికెటర్ అయ్యాడు. శ్రీలంకతో జరిగిన రెండవ టెస్ట్ మ్యాచ్‌లో, మ్యాచ్ రెండవ ఇన్నింగ్స్‌లో 174 పరుగులు చేశాడు. తన మొదటి రెండు టెస్టులలో ప్రతిదానిలో సెంచరీలు చేసిన పాకిస్తాన్ తరపున మొదటి బ్యాట్స్‌మెన్‌గా నిలిచాడు. షాన్ మసూద్‌తో అతని 278 పరుగుల భాగస్వామ్యం టెస్ట్ క్రికెట్‌లో పాకిస్తాన్‌కు రెండవ అత్యధిక ఓపెనింగ్ స్టాండ్. ప్లేయర్ ఆఫ్ ది మ్యాచ్, ప్లేయర్ ఆఫ్ ది సిరీస్‌గా ఎంపికయ్యాడు.

2021 మేలో, జింబాబ్వేతో జరిగిన రెండవ మ్యాచ్‌లో, టెస్ట్ క్రికెట్‌లో 215 నాటౌట్‌తో తన మొదటి డబుల్ సెంచరీని సాధించాడు. జింబాబ్వేలో టెస్టుల్లో డబుల్ సెంచరీ చేసిన పాకిస్థాన్‌ నుంచి తొలి ఓపెనర్‌గా నిలిచాడు.

మూలాలు

బాహ్య లింకులు 
 

జీవిస్తున్న ప్రజలు
1987 జననాలు
పాకిస్తాన్ వన్డే క్రికెట్ క్రీడాకారులు
పాకిస్తాన్ టెస్ట్ క్రికెట్ క్రీడాకారులు
పాకిస్తాన్ క్రికెట్ క్రీడాకారులు